एक अवार्ड शो की घोषणा के दौरान रणबीर से बीबीसी संवाददाता ने पूछा कि वो रीमेक फिल्मों में ज़्यादा नज़र क्यों नहीं आते? इस पर रणबीर का जवाब था "फिल्म इंडस्ट्री का अच्छा समय चल रहा है. नई सोच और नए निर्देशक आ रहे हैं. मैं क्यों करुं जो पहले किया जा चुका है."अपनी बात पूरी करते हुए रणबीर ने कहा "वैसे भी मैं अपने पिता की फिल्म उठाऊं या बच्चन साहब की फिल्म लूं तब भी उनसे अच्छा काम तो कर नहीं पाऊंगा. तो मैं अपने पैरों पर कुल्हाड़ी क्यों मारुं. हां जब 10 साल बाद काम नहीं मिलेगा और सिर्फ रीमेक मिलेगा तब करना पड़ेगा."रणबीर ने पूरानी फिल्मों के दो किरदारों की बात की जिसे वो निभाना चाहेंगे "एक तो मैं दादाजी का श्री 420 वाला रोल प्ले करना चाहूंगा जो बेहद प्यारा किरदार है और दूसरा है मोगैम्बो का रोल."रणबीर के मुताबिक "विलेन की ज़िंदगी बेस्ट होती है. वो अमीर होता है,लड़कियों से घिरा होता है और बस अंत में उसे मरना होता है. विलेन की भूमिका निभाना मज़ेदार होता है और मैं एक बुरे आदमी का रोल ज़रुर करना चाहूंगा."वैसे रणबीर बहुत जल्द महान कलाकार किशोर कुमार के जीवन पर आधारित फिल्म में नज़र आएंगे जिसे अनुराग बसु बना रहे हैं.हालांकि रणबीर ने बताया कि फिल्म की स्क्रिप्ट अभी तैयार नहीं है पर वो किशोर कुमार का रोल निभाने के लिए काफी उत्साहित हैं.रणबीर ने कहा "ये मेरा फर्ज़ है कि ऐसे दिग्गज इंसान को मैं स्क्रीन पर निभा रहा हूं तो उसके साथ न्याय करुं.मैं कोशिश करुंगा कि किशोर कुमार जैसा दिखूं,उनकी तरह बात करुं."फिलहाल रणबीर 'ये जवानी है दिवानी' और 'बेशरम' में काम कर रहे हैं.